BRATISLAVA 22. augusta (WEBNOVINY) – Americká herečka Angelina Jolie v sobotu po návšteve metropoly Bosny a Hercegoviny Sarajevo uviedla, že čoskoro začne natáčať milostný príbeh odohrávajúci sa počas vojny v tejto balkánskej krajine.
Tridsaťpäťročná rodáčka z Los Angeles začne s nakrúcaním na jeseň, pričom pôjde o príbeh dvojice, ktorá sa zaľúbi na začiatku vojny v Bosne. Film bude poukazovať na vplyv vojnového konfliktu na ich vzťah. Podľa Jolie pôjde o milostný príbeh a nie politicky motivovanú snímku. Herečka, ktorá je veľvyslankyňou dobrej vôle pre Úrad vysokého komisára OSN pre utečencov (UNHCR), taktiež uviedla, že do filmu by chcela obsadiť čo najviac miestnych obyvateľov rôznych národností. Angelina Jolie, ktorá navštívila utečenecké tábory na východe Bosny už v apríli, sa do krajiny vrátila v piatok, aby s miestnymi predstaviteľmi prediskutovala možnosti pomoci pre tisíce utečencov vracajúcich sa späť do svojej vlasti.
SITA/Reuters